„ Það er orðið mjög slæmt veður á norðvestanverðu landinu . Á Norðurlandi vestra er allvíða 28 til 33 metrar á sekúndu í meðalvindhraða , einnig á Tröllaskaga og í Eyjafirðinum . Síðan er orðið mjög hvasst á Reykjanesi og sums staðar á Vestfjörðum . Það eru 28 metrar í meðalvindhraða úti á Seltjarnarnesi og líka úti á Geldinganesi í Grafarvogi . “ Þetta segir Elín Björk Jónasdóttir , veðurfræðingur á Veðurstofu Íslands , í samtali við Vísi . Hún segir veðrið vera að ganga eftir eins og spáð var en rauð veðurviðvörun er í gildi fram til klukkan eitt í nótt á Norðurlandi vestra og Ströndum . Á Norðurlandi eystra gildir rauð viðvörun til hádegis á morgun . Aðspurð hvenær meðalvindhraði mun ná sínum hæsta styrk á því svæði sem rauðar viðvaranir eru í gildi og hve lengi það veður varir segir Elín Björk : „ Það er ekki alveg ljóst að segja en hann er líklega að detta í það núna að hann fari ekki mikið hærra . En við vitum það samt ekki alveg . Það gæti alveg aðeins hækkað á Norðurlandi vestra áður en það lækkar síðan aftur . Á Norðurlandi eystra hefur veðrið líklega náð hámarki á Tröllaskaga þótt það eigi eftir að vera þannig fram yfir miðnætti en austar á því svæði á eftir að hvessa talsvert . Það á líka eftir að hvessa talsvert á miðhálendinu og svo hvessir suðaustan til á landinu í fyrramálið . “ Veðurstofan er að spá mest 33 metrum á sekúndu , fárviðri , á norðvestanverðu landinu . Það er veður sem varir fram yfir miðnætti . Á höfuðborgarsvæðinu er því spáð að meðalvindhraði nái mest 28 metrum á sekúndu við vesturströndina , líkt og hann hefur nú þegar gert á Seltjarnarnesi og Geldinganesi . „ En það er hægari vindur í efri byggðum sem var alveg vitað í þessari átt . Það er mjög mikill munur á veðri hérna á svæðinu eftir vindáttum . “ Síðdegis í dag var appelsínugulri veðurviðvörun á Norðurlandi eystra breytt í rauða og rauð viðvörun á norðvestanverðu landinu tók gildi klukkutíma fyrr en ráðgert var . „ Okkur fannst vindurinn vera orðinn mjög hvass örlítið fyrr á norðvestanverðu landinu og síðan fór það þannig að það varð bálhvasst austan megin á Tröllaskaganum . Áhrifin af veðrinu voru orðin mjög mikil á norðaustanverðu landinu því það fór svo mikið af rafmagni og þá voru þessi samfélagslegu áhrif sem í raun og veru ráða viðbúnaðarstigi kerfisins orðin mjög mikil . Þess vegna hækkuðum við viðbúnaðarstigið upp í rautt , “ segir Elín Björk .